《折柳歌送从叔穰塍先生之粤东幕》
清代·刘纶

折柳复折柳，柳冻不成条。堠亭风雪断行迹，何来一骑随盘雕。

前年蜀冈今海徼，有家如寓还空侨。到门空博儿女笑，悭囊不救长啼号。

袖中漫灭贵人刺，嫁衣辛苦酬知交。校勘曾从流内选，选人持牒腾呵嘲。

摇头耸肩服诗械，之才岂合供佥曹。佥曹未得求幕僚，庑下匆匆重打包。

我闻罗浮之山足仙种，麻姑五色裾飘飖。又闻合江之门富嘉树，玉奴雪肌开绛绡。

先生压装鲜长物，壮游万里收吟瓢。赵尉丛台已砂砾，虞卿别苑仍蓬蒿。

韩公苏公不可作，残碑剩碣留爬搔。依人自古无特操，履綦喜伴仙人乔。

惠州饱饭洵可乐，蜑船试采珠娘谣。

作者简介：（ 1711—1773）江苏武进人，字奋涵，号绳庵。乾隆元年以廪生举鸿博，授编修。官至文渊阁大学士，兼工部尚书。与刘统勋有“南刘北刘”之称。卒谥文定。工诗古文。有《绳庵内外集》。